Valuutapaanika on kestnud Valgevenes juba nädalaid ja suuresti vallandas selle aprilli keskel Lukašenka ise. Televisiooniesinemises lubas ta sisse viia veelgi karmimad meetmed opositsiooni maha surumiseks ning spetsiaalsed karistused neile, kes levitavad  kuulujutte metrooplahvatuse kohta või külvavad paanikat rubla devalveerimisest. Koheselt tekkisid tundide, õige pea juba päevade pikkused järjekorrad valuutavahetuspunktide ümber. Kõige enam saavadki kannatada Valgevene tavaelanikud, kellest ei hoolita Minski, ammugi siis Moskva võimukoridorides.